b'\n_START_ARTICLE_\nWestamaran\n_START_PARAGRAPH_\nWestamaran er en type hurtigb\xc3\xa5t utviklet av Westermoen Hydrofoil i 1973. B\xc3\xa5ttypen ble popul\xc3\xa6r, og introduserte en ny epoke for transport langs norskekysten og andre steder._NEWLINE_P\xc3\xa5 ruten fra Bergen til Stavanger eksisterte det allerede fra tidlig p\xc3\xa5 1960-tallet en hurtigb\xc3\xa5tforbindelse med hydrofoil. De f\xc3\xb8rste Westamaranene gikk saktere enn hydrofoilene, men de var mer komfortable, og bedre likt av publikum. Plassforholdene var bedre, og disse b\xc3\xa5tene gikk adskillig mykere i urolig v\xc3\xa6r. De var ogs\xc3\xa5 mer driftssikre og hadde ikke behov for spesielle gangveier etc. ved anl\xc3\xb8psstedene.\n_START_SECTION_\nWestamaranene\n_START_PARAGRAPH_\nWestamaranen hadde asymmetriske skrog, der innsiden var n\xc3\xa6rmest flat, og tunnelen mellom skrogene var rektangul\xc3\xa6r i tverrsnitt. Profilen var ganske lik en Storm-klasse kanonb\xc3\xa5t delt i to, og konstruksjonen av Westamaranen var basert p\xc3\xa5 erfaringene fra denne b\xc3\xa5ttypen. Skipsdesigneren Harald Henriksen, som utarbeidet utkastet p\xc3\xa5 katamarandesignen man presenterte for Toralf Westermoen og styret i Westermoen Hydrofoil i 1970, var klar over en alvorlig ulempe med det konvensjonelle katamaranskroget. Det hadde vist seg at det oppsto sterk b\xc3\xb8lgeturbulens i kanalen mellom skrogene under st\xc3\xb8rre hastighet. Ved \xc3\xa5 bruke asymmetrisk skrog ville man bryte opp tendensene til b\xc3\xb8lgedannelse og dessuten oppn\xc3\xa5 en planende effekt s\xc3\xa5 man ikke kunne \xc2\xabgrave seg dypt\xc2\xbb i sammenligning med et enkeltskrogsfart\xc3\xb8y._NEWLINE_45 westamaraner ble bygd og levert fra Mandal og Alta til forskjellige rutefergeselskaper i Norge, Danmark, Nederland, Frankrike, Italia, Spania, Jugoslavia og Hellas fra 1971 til 1986. Fire hovedtyper ble satt i produksjon, W 86 med plass for mellom 100 og 180 passasjerer fra 1971, W 95 med plass for mellom 180 og 220 passasjerer fra 1974, W 88 med plass for omtrent 130 passasjerer fra 1981 og W 100 med plass for opptil 100 passasjerer fra 1980. En spesiell variant av W 95 ble utviklet i 1976 for gassturbindrift, \xc2\xabWestjet\xc2\xbb kunne komme opp i en hastighet p\xc3\xa5 opptil 40 knop med en samlet motorytelse p\xc3\xa5 6700 hestekrefter fra to gassturbiner. I 1974-80 hadde Westamarin et verksted i Alta i Finnmark, som sto for bygging av marinefart\xc3\xb8yer. Der ble 5 W 86 fart\xc3\xb8yer bygget._NEWLINE_P\xc3\xa5 slutten p\xc3\xa5 1980-tallet ble de avl\xc3\xb8st av en ny generasjon med symmetriske katamaranskrog som kom med W 3700. En overgang mellom de to forskjellige generasjoner var med W 120 som var satt i produksjon i 1985 for Pudu Shipping Enterprises Ltd. i Kina._NEWLINE_Bare et eksempel av type W 120 ble levert, \xc2\xabZu Liang\xc2\xbb som kom til Kina hvor det kom i trafikk fra 1987 for Nantoong Hi-Speed Passenger Ship Co. til tross for en hastighet p\xc3\xa5 25-27 knop. W 120 var den siste av sitt slag med asymmetrisk skrog og var et 36,2 meter langt og 9,8 meter bredt fart\xc3\xb8y med plass for 354 passasjerer. En st\xc3\xb8rre design, W 130D, var p\xc3\xa5 tegnebrettet med dimensjoner p\xc3\xa5 43,15 meter i lengde og 12,9 meter i bredde, som en videreutvikling fra W 120. Siden 1971 hadde Kristian Haanes i Kristiansand aksjemajoriteten i Westamarin, men hans familie solgte seg ut i 1986. Dette eierskiftet, hvor Alan Lundin fra Sverige overtok, f\xc3\xb8rte til innf\xc3\xb8ringen av svensk ekspertise som \xc3\xa5pnet for katamaraner med symmetriske skrog._NEWLINE_Westamarin solgte lisensrettigheter til Mitsui Engineering & Shipbuilding Co. Ltd. i Japan i 1973. Med westamaranen som basismodell utviklet japanerne supermaranen som evolveres inn i en egne katamarantype i slutten p\xc3\xa5 1980-\xc3\xa5rene, 32 fart\xc3\xb8yer ble bygget fram til 1997.\n_START_SECTION_\nW 86\n_START_PARAGRAPH_\nDen f\xc3\xb8rste westamaranen av type W 86 ble levert til Fylkesbaatane i Sogn og Fjordane i juni 1971, og ble satt i pr\xc3\xb8vedrift for \xc3\xa5 sammenligne det med enkeltskrogsfart\xc3\xb8yet \xc2\xabFjordprins\xc2\xbb som var mer kapabelt og raskere, 173 passasjerer og toppfart p\xc3\xa5 30 knop. Det skulle vise seg at \xc2\xabFjordglytt\xc2\xbb var mer \xc3\xb8konomisk med bare halvparten av bunkersforbruket, stillere og dermed betydelig mer komfortabelt og mer praktisk for trafikken i Sogn og Fjordane, noe som f\xc3\xb8rte til en ny ordre sommeren 1971. Det var p\xc3\xa5 Nordfjord westamaranen beviste sin overlegenhet som et rutetrafikkfart\xc3\xb8y da \xc2\xabFjordtroll\xc2\xbb overholdt ruten i l\xc3\xb8pet av vinteren i 1972 til 1973 selv i d\xc3\xa5rlig v\xc3\xa6r. Tre W 86 ferger var utbygd som kombinerte gods- og passasjerfart\xc3\xb8y med plass for mellom 94 og 100 passasjerer og 6 tonn stykkgods.\n_START_SECTION_\nW 95\n_START_PARAGRAPH_\nW 95 er en forlenget variant av W 88 for ekstra kapasitet i b\xc3\xa5de frakt og motoreffekt, med to meget kraftige dieselmotorer kunne man oppn\xc3\xa5 32 knop.\n_START_SECTION_\nW 88\n_START_PARAGRAPH_\nMed noe mindre kapasitet var W 88 utviklet som en raskere variant i forhold til eldre westamaraner da W 88 etterfulgte W 86. W 88 var mer rommelig enn W 86 med h\xc3\xb8yere fribord og skarpe linjer p\xc3\xa5 overbygningen.\n_START_SECTION_\nW 100\n_START_PARAGRAPH_\nW 95 ble erstattet med W 100 som den st\xc3\xb8rste av westamarantypene med asymmetriske skrog, men s\xc3\xa5 liten produksjon fram til de ble avl\xc3\xb8st av katamaraner med symmetriske skrog.\n_START_SECTION_\nJapan\n_START_PARAGRAPH_\nI 1973 kj\xc3\xb8pte det japanske verftet Mitsui til seg lisensrettigheter for bygging av westamaraner fra Westermoen Hydrofoil, og satte umiddelbart i gang produksjonen av tre Super Westamaran CP20 basert p\xc3\xa5 W 86. Dette ble videreutviklet til egne design uten norsk assistanse i 1978 med Supermaran som st\xc3\xb8rre og mer avanserte varianter av de norske westamaranene. Den japanske westamaranen som markedsf\xc3\xb8rtes som supermaran hadde blitt tilpasset lokale betingelser med st\xc3\xb8rre sj\xc3\xb8dyktighet i krevende farvann med opptil 2,5 meter i b\xc3\xb8lgeh\xc3\xb8yde. CP30 Mk II var etter sj\xc3\xb8settingen i 1986 verdens st\xc3\xb8rste katamaranferge med en lengde p\xc3\xa5 41 meter i dette \xc3\xa5ret. Produksjonen tok seg opp p\xc3\xa5 slutten p\xc3\xa5 1980-tallet med flere modeller - CP5, CP10, CP15, CP20 og CP30 som hadde kommet meget langt fra sine norske r\xc3\xb8tter. Fram til 1991 var 19 Supermaran fart\xc3\xb8yer bygget, da en ny generasjon - Mightycat - overtok i 1991. Mightycat 40 var basert p\xc3\xa5 CP30, var i produksjon fram til 1997. Ved dette tidspunktet hadde Mitsui produserte 32 fart\xc3\xb8yer, samtidige med aner i den norske westamaranen.'